钦定古今图书集成/明伦汇编/氏族典/第128卷 > 陈忠
## 钦定古今图书集成/明伦汇编/氏族典/第128卷 > 陈忠

按《江宁县志》：忠号南塘，府军卫籍。家贫，有胆智，能于
江面浮游百里，亡命于淮扬开府李麾下。李宿庙湾
关王庙，倭奴于庙前放火，乃从庙旁毁墙负李出，又
于牛王河与倭大战，负李渡河，李感之，结为义子，应
总制胡梅林募。一日对阵，见倭寇耀武挑战，梅林曰：
“安得一猛将冲之，以挫其锋？”忠毅然请往，梅林即以
乘马与之。直入倭阵。皆辟易不敢近。忠乃故缓策马
归。梅林大喜。挥兵继进。遂获全胜。忠由卒伍历官参
将。